Diari Oficial de la Generalitat Valenciana


Sumari del DOGV 4645, del 05-12-2003 (2003/12504)

RESOLUCIO de 20 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de l'Acord d'Intencions entre la Generalitat Valenciana i el Ministeri de Salut de Moçambic, amb l'objecte d'establir les bases preparatòries per a la realització d'un projecte integral encaminat a la millora de la situació sanitària a la Vall del Riu Lurio (Moçambic).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4645

Data del DOGV
:   05-12-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/12446


Data del document
:   20-11-2003

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació internacional
    * ajuda al desenvolupament
    * cooperació administrativa
    * Moçambic
    * medicina preventiva

RESOLUCIO de 20 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de l'Acord d'Intencions entre la Generalitat Valenciana i el Ministeri de Salut de Moçambic, amb l'objecte d'establir les bases preparatòries per a la realització d'un projecte integral encaminat a la millora de la situació sanitària a la Vall del Riu Lurio (Moçambic). [2003/M12562]
  
Subscrit, després de la tramitació prèvia reglamentària, entre la Generalitat Valenciana i el Ministeri de Salut de Moçambic, l'11 d'octubre de 2003, un Acord d'Intencions amb l'objecte d'establir les bases preparatòries per a la realització d'un projecte integral encaminat a la millora de la situació sanitària a la Vall del Riu Lurio (Moçambic), i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0976/2003, i que figura com a annex d'esta resolució.
  
València, 20 de novembre de 2003.- La directora general de Relacions amb les Corts i Secretariat del Govern: Alida C. Mas Taberner.
  
Acord d'Intencions entre la Generalitat Valenciana i el Ministeri de Salut de Moçambic, amb l'objecte d'establir les bases preparatòries per a la realització d'un projecte integral encaminat a la millora de la situació sanitària en la Vall del Riu Lurio (Moçambic).
  
València, 11 d'octubre de 2003
  
Reunits
  
La Generalitat Valenciana, representada pel conseller de Presidència del Govern Valencià, Alejandro Font de Mora Turón,
  
El Ministeri de Salut de Moçambic, representat pel seu titular, Francisco Ferreira Songane,
  
Estos dos intervinents en la representació que ostenten, es reconeixen capacitat legal suficient per a la subscripció del present acord i, per a tal efecte,
  
Exposen
  
I. Que s'acullen al que establix el Conveni Bàsic de Cooperació Científica i Tècnica i protocol annex, subscrit el 12 de desembre de 1980 entre Espanya i Moçambic, i publicat a Espanya en el Boletín Oficial del Estado el dia 6 d'agost de 1984.
  
II. Que consta l'informe favorable de la Direcció General de Cooperació amb Àfrica, Àsia i Europa Oriental de l'Agència Espanyola de Cooperació Internacional, a la subscripció del present conveni.
  
III. Que la solidaritat amb els països més desfavorits és un dels principis bàsics assumits pel Govern Valencià a través del programa internacional de cooperació al desenrotllament, un dels objectius del qual és contribuir, per mitjà d'accions institucionals, al desenrotllament d'estos països recolzant les seues accions d'autopromoció social econòmica, tècnica científica, cultural i de reorganització administrativa.
  
IV. Que el Ministeri de Salut de Moçambic té, entre altres competències, l'execució de les polítiques sanitàries establides pel govern i, en particular, la millora de la situació sanitària i qualitat de vida de tots els habitants del país, proporcionant els nivells bàsics d'assistència sanitària, a fi de reduir les taxes de mortalitat maternoinfantil així com la incidència de malalties transmeses per vectors.
  
Clàusules
  
Primera. Objecte de l'acord
  
L'objecte del present acord és unir esforços financers i de gestió per al desenrotllament d'un projecte integral que millore la situació sanitària de la Vall del Riu Lurio; de forma que milloren les prestacions de servicis de salut, disminuïsca la mortalitat per causes potencialment previsibles en els nivells bàsics de l'assistència i es contribuïsca a millorar la formació del personal tècnic en les cures de salut primàries.
  
Segona. Compromisos de la Generalitat Valenciana
  
La Generalitat Valenciana, a través del programa de cooperació al desenrotllament, aportarà ajuda econòmica per a la col·laboració específica que es determinarà a través de la subscripció, si és procedent, dels oportuns convenis singularitzats en els quals es fixarà l'objecte concret de cada actuació, l'abast de l'aportació econòmica de la Generalitat Valenciana, així com el termini de vigència dels dits convenis, tot això condicionat a les quantitats màximes disponibles a tal fi en el pressupost en vigor en la data de la seua subscripció.
  
Tercera. Compromisos del Ministeri de Salut de Moçambic
  
El Ministeri de Salut participarà en totes les activitats conduents al compliment de l'objecte del present acord, particularment en l'elaboració dels plans de desenrotllament del programa que siguen necessaris.
  
Així mateix, col·laborarà en l'execució dels convenis que en el seu dia se subscriguen amb les ONGD espanyoles.
  
D'altra banda, assegurarà tot el suport al personal expatriat i al personal consultor contractat per a l'execució del projecte, i facilitarà la solució d'eventuals problemes.
  
El Ministeri de Salut, a través de la Direcció Provincial de Salut, proporcionarà un espai físic de treball així com totes les informacions tècniques i administratives disponibles i necessàries per a la implementació del projecte; igualment, garantirà la gestió duanera dels béns i equipaments necessaris per a l'execució de les activitats programades.
  
Quarta. Subscripció de convenis singularitzats
  
La intervenció a realitzar per al compliment d'este acord es portarà a terme a través d'un consorci d'ONGD espanyoles especialitzades en el sector sanitari i amb presència en la zona.
  
Quinta. Integració de la Comissió de Seguiment de l'Acord d'Intencions
  
Els intervinents integraran una comissió de seguiment del present acord conformada per un representant del Ministeri de Salut de Moçambic i dos representants de la Generalitat Valenciana, un dels quals assumirà la presidència de la comissió, i els fins de la qual seran:
  
I. Avaluar el compliment i donar seguiment als compromisos que s'assumisquen a través dels convenis singularitzats;
  
II. Brindar solucions a qualsevol punt que se suscite en l'aplicació o interpretació de la present declaració o dels convenis singularitzats que se subscriguen;
  
III. Reportar i donar a conéixer als intervinents els avanços que s'obtinguen en el compliment de l'objecte d'esta declaració i dels convenis singularitzats que se'n deriven.
  
IV. Elaborar un informe de les activitats desenrotllades en el marc de la declaració.
  
V. La dita comissió es reunirà amb la periodicitat que es requerisca, d'acord amb la naturalesa dels assumptes a tractar i el seu funcionament es realitzarà en base a les regles que la pròpia comissió emeta.
  
Esta declaració se subscriu en la ciutat de València, l'11 d'octubre de 2003, en dos exemplars en idioma espanyol i idioma portugués, sent estos dos textos igualment vàlids.
  
El conseller de Presidència del Govern Valencià,
  
ALEJANDRO FONT DE MORA TURÓN
  
El ministre de Salut de Moçambic,
  
FRANCISCO FERREIRA SONGANE